Predlog SKLEP SVETA o podaljšanju obdobja uporabe ustreznih ukrepov iz Sklepa 2011/492/EU o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu AKP-ES /* COM/2013/0439 final - 2013/0208 (NLE) */





OBRAZLOŽITVENI MEMORANDUM Evropska unija je 31. januarja 2011 sklenila, da bo začela posvetovanja z Republiko Gvinejo Bissau v skladu s členom 96 revidiranega Sporazuma iz Cotonouja. To je sklenila po dogodkih, do katerih je prišlo 1. aprila 2010. Na ta dan je na ukaz generala Antonia Indjaija, namestnika poveljnika generalštaba vojske, skupina uporniških vojakov prijela admirala Joséja Zamoro Induto, poveljnika generalštaba vojske, in Gomesa Juniorja, predsednika vlade Gvineje Bissau. Po tem uporu je general Indjai zavzel mesto poveljnika generalštaba vojske, preden je bil 25. junija 2010 nanj na predlog vlade uradno imenovan z odlokom predsednika Bacaija Sanhaja. Imenovanje kontraadmirala Buba Naja Tchuta za vodjo mornarice 8. oktobra 2010 je pomenil še en odmik od dobrega vodenja države. Kontraadmiral Na Tchuto je imel po uporu 1. aprila razdiralno vlogo in mednarodni partnerji so ga zaradi njegovega domnevnega sodelovanja pri nezakonitih dejavnostih kaznovali. Evropska unija meni, da je bil upor 1. aprila 2010 in poznejše imenovanje njegovih glavnih pobudnikov na visoke pozicije vojaške hierarhije izjemno huda in groba kršitev bistvenih elementov iz člena 9 Sporazuma iz Cotonouja (spoštovanje demokratičnih načel) ter posebno nujen primer v skladu s členom 96(1a)(b) Sporazuma. Zato je bil organom Gvineje Bissau 2. februarja 2011 poslan dopis, v katerem so bili povabljeni na posvetovanje. Uvodno srečanje v okviru posvetovanj je potekalo 29. marca 2011 v Bruslju. Na srečanju je Gvineja Bissau udeležencem predstavila svoje predloge za zagotovitev postopne prevlade civilne oblasti, izboljšanje demokratičnega upravljanja, zagotovitev spoštovanja ustavne ureditve in pravne države ter za boj proti praksi nekaznovanja in organiziranemu kriminalu. Zaveze, ki jih je sprejela Gvineja Bissau, zajemajo zlasti naslednje: · popolnoma neodvisno ter v ustreznih materialnih in varnostnih pogojih izvesti in zaključiti preiskave in sodne postopke v zvezi z umori marca in junija 2009, · učinkovito izvajati reformo varnostnega sektorja na podlagi strategije, ki jo je odobril nacionalni parlament, in zakonodajnega paketa, oblikovanega s podporo misije SVOP Evropske unije, · obnoviti vojaško hierarhijo, da se zagotovi, da bodo na visoka poveljniška mesta imenovane osebe, ki niso sodelovale v protiustavnem ali nezakonitem ravnanju ali nasilju, v skladu z ugotovitvami in priporočili iz časovnega načrta Gospodarske skupnosti zahodnoafriških držav (ECOWAS) za reformo varnostnega sektorja, · odobritev strokovne misije za podporo reformi varnostnega sektorja in varstvo političnih akterjev, ki se bo izvedla ob podpori ECOWAS, Skupnosti portugalsko govorečih držav in/ali drugih partnerjev, ter zagotovitev pomoči za njeno delovanje, · pripraviti, sprejeti in učinkovito izvajati nacionalne operativne načrte za izvajanje reforme varnostnega sektorja in boj proti trgovini z drogami, · izboljšati upravno in finančno vodenje civilnih in vojaških kadrov ter ukrepe za boj proti pranju denarja. Evropska unija se je s temi zavezami seznanila ob zaključku posvetovanj. Predstavnike Gvineje Bissau je pozvala, naj začnejo preiskave in sodne postopke v zvezi z dogodki 1. aprila 2010, okrepijo boj proti praksi nekaznovanja in predlagajo podrobnejši časovni razpored uresničevanja zavez v skladu z roki, določenimi v časovnem načrtu ECOWAS. Evropska unija je 18. julija 2011 s Sklepom Sveta 2011/492/EU odločila, da sprejme ustrezne ukrepe za uresničitev teh zavez, vključno s shemo vzajemnih zavez za postopno ponovno vzpostavitev sodelovanja z EU. V Bissau je od 18. do 20. januarja 2012 potekala misija spremljanja iz člena 96. Iz poročila o misiji je razvidno, da Gvineja Bissau ne napreduje dovolj pri uresničevanju prve skupine zavez iz Sklepa Sveta 2011/492/EU, zato ni mogoče sprostiti ustreznih programov sodelovanja. Poročilo je 15. februarja 2012 potrdila delovna skupina Sveta za Afriko. Po prvem krogu predsedniških volitev, ki so potekale po smrti predsednika Bacaija Sanhaja januarja 2012, so oborožene sile 12. aprila 2012 izvedle državni udar, vršilec dolžnosti predsednika in predsednik vlade pa sta bila aretirana. Od takrat si ECOWAS kot mediator prizadeva, da bi pripomogel k rešitvi, ki bo omogočila ponovno vzpostavitev demokracije v Gvineji Bissau, vendar je bil do danes glede povrnitve ustavnega reda dosežen le manjši napredek. Veljavnost Sklepa Sveta 2011/492/EU je bila s Sklepom Sveta 2012/387/EU z dne 16. julija 2012 podaljšana za eno leto do 19. julija 2013. Komisija meni, da mora Sklep Sveta 2011/492/EU ostati v veljavi, saj zagotavlja temeljni okvir za spodbujanje demokratične stabilnosti v Gvineji Bissau. Zato predlaga, da se veljavnost Sklepa podaljša do 19. julija 2014. Po 31. decembru 2013, ko preneha veljati 10. ERS, in pred začetkom veljavnosti 11. ERS bo izpolnjevanje zavez EU s seznama, priloženega Sklepu Sveta 2011/492/EU, financirano s premostitvenim instrumentom, ki ga je treba še zagotoviti. Vsebino Sklepa (na primer podrobni pogoji in odgovor EU) bi bilo treba ob spremembi političnih razmer prilagoditi, vendar na tej točki ni mogoče dovolj natančno predvideti, kakšne bodo te spremembe. Sklep Glede na navedeno Komisija Svetu predlaga, naj sprejme priloženi osnutek predloga Sklepa Sveta, s katerim se obdobje uporabe ustreznih ukrepov v zvezi z Gvinejo Bissau podaljša. 2013/0208 (NLE) Predlog SKLEP SVETA o podaljšanju obdobja uporabe ustreznih ukrepov iz Sklepa 2011/492/EU o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu AKP-ES SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000[1] (v nadaljnjem besedilu: Sporazum o partnerstvu AKP-ES), kakor je bil spremenjen v Ouagadougouju, Burkina Faso, 22. junija 2010[2], zlasti člena 96 Sporazuma, ob upoštevanju Notranjega sporazuma o ukrepih, ki jih je treba sprejeti, in postopkih, ki jih je treba uporabljati pri izvajanju Sporazuma o partnerstvu AKP-ES[3], zlasti člena 3 Notranjega sporazuma, ob upoštevanju predloga Komisije, ob upoštevanju naslednjega: (1) S Sklepom Sveta 2011/492/EU so bila sklenjena posvetovanja z Republiko Gvinejo Bissau v skladu s členom 96 Sporazuma o partnerstvu AKP-ES in sprejeti ustrezni ukrepi, kakor so opredeljeni v Prilogi k navedenemu sklepu. (2) Veljavnost Sklepa Sveta 2011/492/EU je bila s Sklepom Sveta 2012/387/EU podaljšana za eno leto do 19. julija 2013. (3) Še naprej se kršijo bistveni elementi iz člena 9 Sporazuma o partnerstvu AKP-ES, sedanje razmere v Gvineji Bissau pa ne zagotavljajo spoštovanja človekovih pravic, demokratičnih načel in pravne države. (4) Sklep 2011/492/EU bi bilo zato treba spremeniti, da se podaljša obdobje uporabe ustreznih ukrepov – SPREJEL NASLEDNJI SKLEP: Člen 1 Sklep 2011/492/EU se spremeni: člen 3 se nadomesti z naslednjim: „Ta sklep začne veljati na dan sprejetja. Veljati preneha 19. julija 2014. Ta sklep se redno pregleduje vsaj vsakih 6 mesecev, po možnosti na podlagi misij spremljanja s strani Evropske službe za zunanje delovanje v sodelovanju s Komisijo.“ Člen 2 Pismo, priloženo temu sklepu, se pošlje organom Gvineje Bissau. Člen 3 Ta sklep začne veljati na dan sprejetja. Objavi se v Uradnem listu Evropske unije. V Bruslju, Za Svet Predsednik || PRILOGA Spoštovani predsednik, spoštovani predsednik vlade, spoštovani, na podlagi posvetovanja, ki je v okviru člena 96 Sporazuma o partnerstvu AKP-EU potekalo 29. marca 2011 v Bruslju, je Evropska unija 18. julija 2011 s Sklepom Sveta 2011/492/EU sklenila, da se sprejmejo ustrezni ukrepi, vključno s shemo vzajemnih zavez za postopno ponovno vzpostavitev sodelovanja z EU. Veljavnost Sklepa Sveta 2011/492/EU je bila s Sklepom Sveta 2012/387/EU z dne 16. julija 2012 podaljšana za eno leto do 19. julija 2013. Dvanajst mesecev po podaljšanju Evropska unija meni, da ni bilo večjega napredka, zato se obdobje uporabe Sklepa 2011/492/EU nadalje podaljša do 19. julija 2014. Evropska unija želi še enkrat poudariti pomen, ki ga pripisuje prihodnjemu sodelovanju z Gvinejo Bissau, ter potrditi svojo pripravljenost za nadaljevanje dialoga in napredka v bližnji prihodnosti k razmeram, ko bo možna ponovna vzpostavitev polnega sodelovanja. S spoštovanjem, Za Svet || Za Komisijo C. ASHTON Predsednica || A. PIEBALGS Komisar [1] UL L 317, 15.12.2000, str. 3. [2] UL L 287, 4.11.2010, str. 3. [3] UL L 317, 15.12.2000, str. 376, kakor je bil spremenjen v UL L 247, 9.9.2006, str. 48.